Nowowutworjeny hort w Njebjelčanskim dźěćacym dnjowym přebywanišću zaběraše wčera čłonow tamnišeje gmejnskeje rady. Po tym zo běchu so rozsudźili, swójski hort wutworić, je nětko tež jasne, kelko maja starši za njón płaćić.
Pěskecy (SN/MWj). Za přebywanje swojich dźěći w nowowutworjenym horće w Njebjelčicach změja starši runje telko płaćić, kaž hdyž bychu jich dźěći we Worklecach do horta chodźili. „Na te wašnje nima nichtó njelěpšiny z toho, zo jeho dźěćo do Njebjelčanskeho horta chodźi“, rjekny wjesnjanosta Tomaš Čornak (CDU) na wčerawšim posedźenju gmejnskeje rady w Pěskecach.
Krajny a wokrjesny młodźinski zarjad stej mjeztym přihłosowałoj, zo móža za 14 holcow a hólcow 1. lětnika w šulskim lěće 2017/2018 w Njebjelčanskej pěstowarni hort wutworić. Rjadować pak nětko hišće dyrbja, kak transport dźěći po šulskej wučbje z Worklec do Njebjelčic organizuja a kak tomu zadźěwaja, zo je tele jězdźenje z přidatnymi wudawkami zwjazane.
pol_Latn szl_Latn szl_Latn